Universiteit van Kaapstad beste in AfrikaDie Universiteit van Kaapstad. Foto: UCT/Facebook Die Universiteit van Kaapstad (UK) is as die beste tersiêre instelling in Afrika aangewys en volgens die Wêrelduniversiteitsranglys is dié instelling 155ste uit die 200 voorste universiteite ter wêreld. Volgens die Londense weekblad Times Higher Education is dit nie die eerste keer dat UK as een van die wêreld se voorstes aangewys word nie. In Julie vanjaar was die universiteit ook 220ste in die 17de uitgawe van die Quacquarelli Symonds World University Rankings-verslag. In die Top-200-Wêrelduniversiteitsranglys neem Amerikaanse universiteite die voortou. Hulle beklee 59 plekke op die ranglys, gevolg deur Engeland met 29 plekke en Duitsland met 21. Oor die algemeen neem Europese verteenwoordiging op die ranglys af en nege universiteite het die afgelope vyf jaar van die ranglys afgeval. Hulle plekke is ingeneem deur universiteite in China, Australië, Suid-Korea, Hongkong en Kanada. Times Higher Education se Phil Baty sê daar was die afgelope paar jaar ’n beduidende toename in universiteite van Asië op die wêreldranglys. Die Tsinghua-universiteit in China het die top-20 vir die eerste keer betree en die getal universiteite in China in die eerste 100 het verdubbel. “Hierdie nuwe ranglys is ŉ verdere duidelike bewys van ŉ verskuiwing in die magsbalans in die wêreldwye kennisekonomie van die gevestigde hoëronderwysstelsels in die Weste na dié in dele van die Ooste,” sê Baty. Hy sê die neiging gaan waarskynlik voortduur omdat die Covid-19-pandemie groot uitdagings vir veral Westerse universiteite, veral dié in die VSA en Engeland, veroorsaak het. “Hierdie universiteite verloor weens die virus aansienlike internasionale studente en so ook miljarde dollar se universiteitsgeld.” Baty sê dié universiteite wat ’n lang geskiedenis van sukses toon, sal nietemin nie sommer hul top-posisies op die ranglys van beste universiteite verloor nie.